Chihande 70: Yona naIshi Wamunene
TALOU lunga ali mumeya. Ali muukalu waunene, nyi chiku? Ou ishi kalinwaha amumine! Unamwijiva ou lunga kana? Ikiye Yona. Tutalenu vyamwingishile muukalu waunene ngana.
Yona hikapolofweto kaYehova. Shimbu yayindende kufuma hakufwa chakapolofweto Elisha, Yehova mwalweza Yona ngwenyi: ‘Yako kulimbo lyalinene lyaNyineve. Kupihya chavo chinatoho, kaha ukavalwezecho.’
Oloze Yona kasakile ayengako. Kaha hikunyina muwato wakuya kweka, keshi kuNyineveko. Yehova kevwile kuwaha hakuchina chaYonako. Ngocho, mwahuhwisa peho yayinene. Hinayitohwa nakusaka yijimike wato. Vaka-kutambukisa wato woma unavakwate, nakuputuka kuteta kutulunga twavo vavakafwe.
Kutwala muze Yona mwavalweza ngwenyi: ‘Ngweji kulemesa Yehova, Kalunga atengele melu namavu. Ngunakuchina kuzata mulimo angulwezanga Yehova kulinga.’ Vaka-kutambukisa wato ngwavo: ‘Tukulinge muka numba peho yitule?’
Yona ngwenyi: ‘Ngumbilenu mukalungalwiji, kaha kalungalwiji mwatula cheka.’ Vaze malunga kavate kumumbila, oloze omu peho yanyamanganda yinasweze, hinavamumbata Yona nakumumbila mukalungalwiji. Peho yanyamanganda hikutula, nakalungalwiji kulu cheka.
Omu Yona ali nakujimina kwishi yameya, ishi wamunene hikumumina. Oloze kufwa chiku. Hamakumbi atatu, musana naufuku, ali mujimo lyaishi. Yona mwalikonekela hakuhona kwononoka Yehova nakuya kuNyineve. Unejiva chuma mwalinga?
Yona mwalomba kuli Yehova amukafwe. Jino Yehova hikulingisa ishi asajile Yona kutunda. Kufumaho Yona hikuya kuNyineve. Unwechi kacheshi nakutunangula kulema chakulinga vyuma vyosena mwamba Yehovako nyi?
Mukanda wamuMbimbiliya waYona.
Vihula
- Yona apwile iya, kaha Yehova amulwezele kulinga ika?
- Yona alingile ika omu akanyine kuya kuze amutumine Yehova?
- Vyuma muka Yona alwezele vaka-kutambukisa wato numba peho yitule?
- Nganomu unamono hamuvwimbimbi, vyuma muka vyasolokele omu Yona apwile nakujiminyina kwishi yameya?
- Yona apwile mujimo lyaishi makumbi angahi, kaha alingile ika omu apwile muze mujimo?
- Yona ayile kulihi omu ishi amusajile, kahechi chatela kutunangula vyuma muka?
Vihula vyakuhakilako
- Tanga Yona 1:1-17.
Yona evwile ngachilihi hakumuhana mulimo wakwambulwila vaka-Nyineve? (Yona 1:2, 3; Vishi. 3:7; Kwambu. 8:12)
- Tanga Yona 2:1, 2, 10.
Mujimbu waYona watufwelelesa ngachilihi nge Yehova mwakumbululanga kulomba chetu? (Samu 22:24; 34:6; Yowa. 1, 5:14)
- Tanga Yona 3:1-10.
Hakuwana nge Yehova atwalileho lika kuzachisa Yona numba tuhu hakavanga akanyine kuzata mulimo amuhanyine, kahechi chatukolezeza ngachilihi? (Samu 103:14; Petu. 1, 5:10)
Vyuma vyasolokele kuli vaka-Nyineve omu avambulwilile Yona vyatunangula ika kutalisa kukushinganyekela vatu vamungalila yetu? (Yona 3:6-9; Kwambu. 11:6; Vili. 13:48)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn cjk_Latn